- १ कोरिन्‍थी
- <
- 14
- >

14
परमेश्‍वरं बियादीगु वरदानयागु मेमेगु खँ
1 अय्‌जूगुलिं छिमिसं कर्पिन्‍त माया यायेगु कुतः या। आत्‍मायागु वरदान कायेत नं कुतः या। अज्‍ज ला अगमवाणी कनेगु वरदान कायेत स्‍व। 2 थीथी भाषां नवाइम्‍ह मनुखं मनूत नाप नवाःगु मखु बरु परमेश्‍वर नाप नवाःगु खः। वं नवाःगु खँ सुनानं थुइ मखु। आत्‍मायागु शक्तिं वं गुप्‍ति खँ ल्‍हानाच्‍वंगु खः। 3 अगमवाणी कनीम्‍हय्‌सिनं ला मनूत नाप हे खँ ल्‍हाइ, अले थुकिं मनूतय्‌त ग्‍वाहालि, साहस व शान्‍ति बी। 4 थीथी भाषां नवाइम्‍ह मनुखं थःत जक हे भिंकी, अगमवाणी कनीम्‍हय्‌सिनं ला मण्‍डलीयात हे भिंकी।
5 छिपिं फुक्‍कसिनं थीथी भाषां नवाये फयेमा धकाः जिं मनंतुना। अज्‍ज ला छिपिं फुक्‍कसिनं अगमवाणी कनेगु वरदान काये फयेमा धकाः जिं झन अप्‍वः मनं तुनाच्‍वना। थीथी भाषां नवाइम्‍ह मनू स्‍वयाः अगमवाणी कनीम्‍ह मनू यक्‍व हे तःधं। अले थीथी भाषां नवाःगु खँ कर्पिन्‍त थुइकाबी फुसा जक मण्‍डलीयात भिंकी, मखुसा भिंकी मखु।
6 अय्‌जूगुलिं यःपिं दाजुकिजापिं, छिमिथाय् वयाः जिं थीथी भाषां नवाःसा छिमित छु ज्‍यालगय् जुइ? थीथी भाषां नवायेगु स्‍वयाः परमेश्‍वरं जितः क्‍यनादीगु खँ, ज्ञानयागु खँ, अगमवाणी, अले शिक्षा न्‍यंकुसा हे जक छिमित ज्‍यालगय् जुइ। 7 बाँसुरी पुइबलय् व वीणा थायेबलय् त्‍याजिक सः पिमज्‍वःसा मनूतय्‌सं थुकिया लय् थुइका कायेफइ मखु। 8 तुरही पूम्‍हय्‌सिनं बांलाक ध्‍वाथुइक मपूसा लडाइँ याःवनेत सु न्‍ह्यब्‍वाइ?
9 अथे हे तुं छिमिसं थीथी भाषां नवाःगु ध्‍वामथूसा छिमिगु खँ सुनानं थुइके फइ मखु। छिमिसं फसय् नवाःगु थें जक जुइ।
10 संसारय् तःता भाय् दु, अय्‌नं न्‍ह्यागु भाय्‌या थथःगु हे अर्थ दु। 11 सुनानं ल्‍हाःगु भाय् मथूसा जितः व मनू मेगु देशय् च्‍वंम्‍ह थें जुइ, अथे हे वयात नं जि मेगु देशय् च्‍वंम्‍ह थें जुइ। 12 आत्‍मां बीगु वरदानयात छिमिसं यय्‌काच्‍वंगु दु। अय्‌जूगुलिं मेमेगु वरदान स्‍वयाः मण्‍डलीयात भिनिगु व बल्‍लाना वइगु वरदान कायेत कुतः या।
13 अय्‌जूगुलिं थीथी भाषां नवाइम्‍ह मनुखं अथे थःम्‍हय्‌सिनं नवानागु खँयात थुइका नं बी फयेमा धकाः प्रार्थना यायेमाः। 14 मथूगु भाषां जिं प्रार्थना याःसा जिगु आत्‍मां ला प्रार्थना याइ, जिगु मनं धाःसा थुकी ब्‍वति काइ मखु।
15 अय्‌जूसा जिं छु यायेगु लय्? जिं प्रार्थना यायेबलय् जिगु आत्‍मां नं जिगु मनं नं यायेमाः। अथे हे म्‍ये हालेबलय् जिगु आत्‍मां नं जिगु मनं नं हालेमाः। 16 परमेश्‍वरयात सुभाय् बीत छंगु आत्‍मां जक प्रार्थना याःसा मेपिं न्‍यना च्‍वंपिन्‍सं मथुइकं गथे यानाः “आमेन” धकाः धायेगु? 17 थथे छं परमेश्‍वरयात ब्‍यूगु सुभाय् तसकं हे बांलाःसां थुकिं मेपिन्‍त भिंकी मखु।
18 छिमिसं स्‍वयाः जिं थीथी भाषां नवाये फु, उकिं जिं परमेश्‍वरयात सुभाय् बी। 19 मण्‍डली मुनाः सेवा यायेबलय् धाःसा द्वःछिगू खँग्‍वः नवायेगु स्‍वयाः मेपिन्‍सं थुइक न्‍यागू हे जक खँग्‍वलं स्‍यनेगु यः।
20 यःपिं दाजुकिजापिं, थुइकेगु सीकेगु खँय् छिपिं मस्‍त थें जुइ मते। मभिंगु खँय् धाःसा छिपिं मस्‍त थें जु। थुइकेगु व सीकेगु खँय् छिपिं तःधिपिं थें जु। 21 धर्मशास्‍त्रय् नं थथे च्‍वयातःगु दु –
“मथूगु भाय् ल्‍हाइपिं मनूतय्‌गु म्‍हुतुं
व परदेशीतय्‌गु म्‍हुतुं
जिं थः मनूतनापं खँ ल्‍हाये।
अय्‌नं इमिसं जिगु खँ न्‍यनी मखु।”✡१४:२१ यशै २८:११-१२
22 अय्‌जूगुलिं थीथी भाय् विश्‍वास याना च्‍वंपिनिगु निंतिं मखु, तर विश्‍वास मयाःपिनिगु निंतिं चिं खः। तर अगमवाणी विश्‍वास मयाःपिनिगु निंतिं मखु, तर विश्‍वास याना च्‍वंपिंनिगु निंतिं खः। 23 मण्‍डलीइ फुक्‍क मुना च्‍वनीबलय् थथे फुक्‍कसिनं थीथी भाषां नवाना च्‍वनीबलय् विश्‍वास मयाःनिपिं व छुं मस्‍यूपिं मनूत वल धाःसा इमिसं छिमित “वें” धकाः मधाइ ला? 24 अथे हे अगमवाणी कनाच्‍वंबलय् विश्‍वास मयाःनिम्‍ह सुं मनू वल धाःसा वं वचन न्‍यनाः थःगु पापया पश्‍चाताप याइ। थुकथं थःम्‍हं थःत नं जाँचय् याइ। 25 वयागु नुगलय् च्‍वंगु गुप्‍ति खँ नं सी दइ। अले वं “धात्‍थें हे परमेश्‍वर छिपिंनाप दी खनी” धकाः क्‍वछुनाः परमेश्‍वरयात तःधंकी।
मण्‍डलीइ पालंपाः व बांलाक सेवा यायेगु या
26 यःपिं दाजुकिजापिं, जिगु धापू छिमिसं थुल ला? छिपिं फुक्‍कं छथाय् मुनाः परमेश्‍वरयात सेवा यायेबलय् छम्‍हय्‌सिनं भजन यायेगु, छम्‍हय्‌सिनं स्‍यनेगु, छम्‍हय्‌सिनं परमेश्‍वरं क्‍यनादीगु खँ न्‍यंकेगु, छम्‍हय्‌सिनं थीथी भाषां नवायेगु, अले छम्‍हय्‌सिनं थथे थीथी भाषां नवाःगु थुइकाबीगु यायेमाः। थ्‍व फुक्‍क ज्‍यां मण्‍डलीयात भिंकिगु जुइमाः।
27 थीथी भाषां नवायेगु ज्‍या निम्‍ह स्‍वम्‍हय्‌सिनं स्‍वयाः अप्‍वःसिनं याये मज्‍यू। व नं पालंपाः यायेमाः। अले थथे थीथी भाषां नवाःगु खँयात छम्‍हय्‌सिनं थुइकाबीगु यायेमाः। 28 अय्‌नं थीथी भाषां नवाःगु खँ थुइका बीम्‍ह सुं नं मदुसा मण्‍डलीइ अथे थीथी भाषां नवाके मते। थज्‍याःम्‍ह मनुखं थःलिसे व परमेश्‍वरलिसे जक अथे नवायेगु यायेमाः, मण्‍डलीइ वयाः नवाये मज्‍यू।
29 अले हानं अगमवाणी कनेगु नं निम्‍ह स्‍वम्‍हय्‌सिनं जक यायेमाः। थथे इमिसं न्‍यंकीगु वचनयात खः ला कि मखु धकाः जाँचय् यायेमाः। 30 थथे नवाना च्‍वनीबलय् परमेश्‍वरं अन दुपिं सुयातं नवायेत धयादिल धाःसा नवाना च्‍वंम्‍हय्‌सिनं दिना बीमाः। 31 छम्‍ह छम्‍ह यानाः छिपिं फुक्‍कसिनं अगमवाणी कने ज्‍यू। अले जक फुक्‍कसिनं स नं सय्‌की, अले साहस नं दइ। 32 अगमवाणी कनेगु वरदान दुपिं मनूतय्‌सं थःत बसय् तयेमाः। 33 न्‍ह्यःने लाः थें यायेत झीत परमेश्‍वरं सःतादीगु मखु बरु बांलाक यायेत अले मिलय् जुइत सःतादीगु खः।
34 मण्‍डलीइ सेवा यायेबलय् मिसातय्‌सं नवाये मज्‍यू। इमित नवाके मज्‍यू। व्‍यवस्‍थां धाःकथं इपिं अधीनय् च्‍वनेमाः। 35 इमिसं छुं खँ सीकेमास्‍ति वःसा छेँय् थः भाःतयाके न्‍यनेमाः। मण्‍डलीइ मिसातय्‌सं नवायेगु तसकं हे बांमलाःगु खँ खः।
36 परमेश्‍वरयागु वचन छिमिगुपाखें हे दुगु खः ला? परमेश्‍वरयागु वचन छिमिथाय् जक वःगु खः ला? 37 सुनानं थः अगमवक्ता व परमेश्‍वरयागु वरदान दुम्‍ह मनू खः धकाः बिचाः याःसा वं जिं च्‍वयाच्‍वनागु थ्‍व खँ परमेश्‍वरयागु उजं खः धकाः सीकेमाः। 38 जिगु थ्‍व खँयात सुनानं मन्‍यंसा वयागु खँ नं न्‍यने मते।
39 अय्‌जूगुलिं यःपिं दाजुकिजापिं, अगमवाणी कनेगु वरदान कायेत कुतः या। अय्‌नं थीथी भाषां नवाइपिन्‍त नं पने मते। 40 न्‍ह्यागु हे ज्‍या याःसां पालंपाः व बांलाक या।

- १ कोरिन्‍थी
- <
- 14
- >

✡14:21 १४:२१ यशै २८:११-१२

© 2024 WBT