- यशैया
- <
- 36
- >

36
यरूशलेमयात अश्‍शूरीतय्‌गु ख्‍याच्‍वः
२ राज १८:१३-२७; २ इति ३२:१-१९
1 हिजकियां राज्‍य यानाच्‍वंगु झिंप्‍यदँ दुबलय्*३६:१ झिंप्‍यदँ थथे धयागु ७०१ बि.सि. खः अश्‍शूरया जुजु सनहेरीबं यहूदाया फुक्‍क पःखाः ग्‍वयातःगु शहरयात हमला यानाः त्‍याका काल। 2 अश्‍शूरयाम्‍ह जुजुं हमला यायेत कप्‍तानयात छगू तःधंगु सेना बियाः लाकीशं यरूशलेमय् हिजकियायाथाय् छ्वत। यरूशलेमय् थ्‍यंकः वयाः व धोबितय्‌गु बुँइ वनीगु च्‍वय् लाःगु पुखूया धः लिक्‍कयागु लँय् दित। 3 अले वयात नापलायेत हिजकिया जुजुया थुपिं हाकिमत, दरबारया प्रशासक हिल्‍कियाहया काय् एल्‍याकीम, दरबारया छ्यान्‍जे शेब्‍ना व ल्‍याःचाः तइम्‍ह आसापया काय् योआ पिहां वयाः कप्‍तानयाथाय् वन।
4 कप्‍तानं इमित धाल, “हिजकियायात थथे धा–
“ ‘तःधंम्‍ह अश्‍शूरया महाराजं थथे धयादी – छं सुयागु भलसा कयागु? 5 छं धाइ, छंके लडाइँया योजना व सिपाइँतय् बल दु धकाः, तर छं ला बकंफुसुलु खँ धयाच्‍वन। छं सुयाके भलसा तयाच्‍वनागु दु? अले छाय् जिगु विरोधय् विद्रोही जुयागु?†३६:५ यहूदायाम्‍ह जुजु हिजकियां ७०५ बि.सि.लय् अश्‍शूरया विरोधय् विद्रोह याःगु खः, स्‍वयादिसँ २ राज १८:७ 6 न्‍यँ! छं मिश्र देशयागु भलसा काःगु दु, व ला तज्‍याःगु तिंकथि खः, उकिं मनूतय्‌गु ल्‍हातय् सुइ। उकी लिधन धाःसा घाःपाः जक जुइ। मिश्र देशयाम्‍ह जुजु फारोयागु भलसा काःम्‍ह न्‍ह्याम्‍हय्‌सिगु लागि नं थथे हे खः। ✡३६:६ इज २९:६-७ 7 अले छं जितः “जिमिसं ला परमप्रभु जिमि परमेश्‍वरयागु भलसा कयागु दु” धकाः धाःसा छु! व व हे मखु ला गुम्‍हय्‌सिगु पुजा यायेगुथाय् व वेदीत हिजकियां यहूदा व यरूशलेमयात थथे धया चीकाछ्वःगु खः, “छिमिसं थ्‍व वेदीया न्‍ह्यःने आराधना यायेमाः।”
8 “ ‘आः जिमि मालिक अश्‍शूरयाम्‍ह जुजुलिसें बाचा चिनादिसँ। अले जिं छन्‍त निद्वः सल बी। स्‍वये, छं उपिं सलगइपिं तये फु कि मफु? 9 रथत व सलतय्‌गु निंतिं मिश्र देशय् भलसा याःसां गुकथं छिमिसं जिमि मालिकया हाकिमत मध्‍ये छम्‍ह चीधिकःम्‍ह हाकिमयात ख्‍यानाः छ्वये फइ? 10 थ्‍व बाहेक छु जिं थ्‍व देशयात हमला यानाः नाश यायेत परमप्रभुया ग्‍वाहालि मदय्‌क हे वयागु दु ला? परमप्रभुं हे जितः व देशय् वनाः वयात नाश या! धकाः धयादीगु दु।’ ”
11 अले एल्‍याकीम, शेब्‍ना व योआं लडाइँलय् वःम्‍ह कप्‍तानयात धाल, “बिन्‍ति दु, छिकपिनि दासतनापं आरमेइक भाषां न्‍ववानादिसँ, छाय्‌धाःसा जिमिसं व भाय् थू। पखालय् च्‍वनाच्‍वंपिं मनूतय्‌सं ताय्‌काः हिब्रू भाषां जिपिंनापं न्‍ववानादी मते।”
12 तर लडाइँया कप्‍तानं धाल, “छु जिमि मालिकं जितः छिपिं व छिमि मालिकयात जक थ्‍व खँ धाय्‌के छ्वयाहःगु खः ला? छु वय्‌कलं जितः पखालय् च्‍वनाच्‍वंपिं मनूतय्‌गु निंतिं नं छ्वयाहःगु मखु ला, सुनां छिमिसं थें थःगु खि नयेमाली अले थःगु हे च्‍व त्‍वनेमाली।”
13 अनंलि लडाइँया कप्‍तान दनाः तःसलं हिब्रू भाषां थथे धाल, “महाराज अश्‍शूरया जुजुया खँ न्‍यँ! 14 जुजुं थथे धयादी, हिजकियां छिमित धोखा मबीमा– वं छिमित बचय् याये फइ मखु! 15 हिजकियां हेय्‌काः छिमित थथे धयाः परमप्रभुयाके भलसा याके नं मबीमा, ‘परमप्रभुं धात्‍थें हे झीत छुत्‍कारा यानादी। वय्‌कलं थ्‍व शहर अश्‍शूरया जुजुया ल्‍हातय् लःल्‍हानादी मखु।’
16 “हिजकियायागु खँ न्‍यने मते। अश्‍शूरयाम्‍ह महाराजं थथे धयादी – छिपिं जिनापं मिलय् जूवःसा अले पिहां वयाः जिथाय् वःसा, छिपिं फुक्‍कसिनं थथःगु दाखमाया फल व यःमरिमाया फल नयेखनी, अले थथःगु तुंपाखें लः त्‍वनेखनी। 17 लिपा धाःसा छिमिगु हे थें ज्‍याःगु अन्‍न व न्‍हूगु दाखमद्य अले मरि व दाखक्‍यबं जाःगु देशय् जिं छिमित यंके।
18 “हिजकियाया खँ न्‍यने मते! ‘परमप्रभुं झीत बचय् यानादी’ धकाः धयाः वं छिमित ध्‍वंलानाच्‍वंगु दु। गुगुं जातियाम्‍ह द्यवं थःगु देशयात अश्‍शूरयाम्‍ह जुजुया ल्‍हातं बचय् याये फुगु दु ला? 19 हमात व अर्पादया द्यःत गन वन? सपर्बेमया द्यःत ग्‍व लय्? छु! इमिसं सामरियायात जिगु ल्‍हातं बचय् यात ला? 20 छु! थुपिं देशयापिं द्यःत मध्‍ये सुनानं थःगु देशयात जिगु ल्‍हातं बचय् याये फुगु दु ला? परमप्रभुं यरूशलेमयात गथे यानाः बचय् याये फइ?”
21 तर मनूत फुक्‍क सुम्‍क च्‍वन, छुं नं लिसः मब्‍यू, छाय्‌धाःसा जुजुं थज्‍याःगु आज्ञा ब्‍यूगु खः, “वयात लिसः बी मते।”
22 अनंलि दरबारया प्रशासक हिल्‍कियाहया काय् एल्‍याकीम, दरबारया छ्यान्‍जे शेब्‍ना व ल्‍याःचाः तइम्‍ह आसापया काय् योआं थःगु वसः खुत, अले हिजकियायाथाय् वयाः अश्‍शूरयाम्‍ह लडाइँया सेनापतिं धाःगु खँ कन।

- यशैया
- <
- 36
- >

*36:1 ३६:१ झिंप्‍यदँ थथे धयागु ७०१ बि.सि. खः

†36:5 ३६:५ यहूदायाम्‍ह जुजु हिजकियां ७०५ बि.सि.लय् अश्‍शूरया विरोधय् विद्रोह याःगु खः, स्‍वयादिसँ २ राज १८:७

✡36:6 ३६:६ इज २९:६-७

© 2024 WBT