- यशैया
- <
- 35
- >

35
लय्‌लय्‌तातां यरूशलेमय् लिहां वइ
1 झिजांमिजां दंगु बँ व गंगु बँ लय्‌ताइ।
मरुभूमि लय्‌ताइ अले ह्वइ।
2 व लिली स्‍वां थें चक्‍कना ह्वइ।
व तसकं लय्‌ताइ अले तसलं म्‍ये हाली,
अले वयात लेबनानया गौरव,
कर्मेल व शारोनया एेश्‍वर्य बिइ।
इमिसं परमप्रभुया महिमा
व झी परमेश्‍वरया एेश्‍वर्य खनी।
3 बमलाःगु ल्‍हात बल्‍लाकि!
अले बमलाःगु पुलि बल्‍लाकि!✡३५:३ हिब १२:१२
4 नुगलय् भय दुपिन्‍त धा,
“साहस या, ग्‍याये मते।
छिमि परमेश्‍वर शत्रुतय्‌त सजाँय बीत झायादी,
अले छिमित बचय् यायेत परमेश्‍वरया बदलानापं झायादी।”
5 अनंलि कांपिनिगु मिखा चाय्‌कादी,
अले ख्‍वाँय्‌तय्‌गु न्‍हाय्‌पं चाय्‌कादी।✡३५:५-६ मत्ती ११:५; लूक ७:२२
6 अले लंग्रापिं चल्‍ला थें तिंन्‍हुइ,
खाखःत लय्‌तातां तसलं हाली।
गंगु बं तज्‍यानाः लः पिहां वइ
अले मरुभूमिइ खुसिबाः न्‍ह्याइ।
7 निभालं गंगु फिइ लखं जाइ,
गंगु बँय् लःया मूल तज्‍याइ।
ध्‍वंत च्‍वनीगु थासय् घाँय्,
सःखिमा व तिंकथिमा बुया वइ।
8 अन छपु मू लँ दइ,
वयात पवित्रताया लँ धकाः धाइ।
सुं अशुद्धपिं अनं जुयाः वनी मखु।
तर व लँ इमिगु निंतिं जक जुइ गुम्‍ह अनं जुयाः वंगु दु।
दुष्‍टत व मूर्खत अनं वने दइ मखु।
9 अन सुं सिंह दइ मखु,
न सुं स्‍याइपिं पशु अनं जुयाः वनी।
अन मेगु छुं नं खतरा दइ मखु।
तर उद्धार जुइ धुंकूपिं जक व लँपुं वनेखनी।
10 अले परमप्रभुं मू पुलाः छुत्‍कारा यानादीपिं लिहां वइ।
इपिं सियोनय् म्‍ये हा हां दुहां वनी।
न्‍ह्याबलेंया लसता इमिगु छ्यंया श्रीपेच जुइ।
इमिसं लसता व खुशी लुइकी,
अले दुःखकष्‍ट व झसुका इपिंपाखें तापाक्‍क हे जुइ।

- यशैया
- <
- 35
- >

✡35:3 ३५:३ हिब १२:१२

✡35:5 ३५:५-६ मत्ती ११:५; लूक ७:२२

© 2024 WBT