- यर्मिया
- <
- 37
- >

37
यर्मियायात सिदकियाहयागु बिन्‍ति
1 योशियाहया काय् सिदकियाहयात बेबिलोनयाम्‍ह जुजु नबूकदनेसरं यहूदायाम्‍ह जुजु ल्‍यःगु खः। वं यहोयाकीमया काय् यहोयाकीनया पलेसा राज्‍य यात।✡३७:१ २ राज २४:१७; २ इति ३६:१०*३७:१ ५९७ बि.सि. 2 तर वं, वया भारदारतय्‌सं व देशयापिं मनूतय्‌सं यर्मिया अगमवक्तापाखें परमप्रभुं धयादीगु खँय् ध्‍यान मबिल।
3 अय्‌नं सिदकियाह जुजुं शेलेम्‍याहया काय् यहूकल व मासेयाहया काय् सपन्‍याह पुजाहारीयात यर्मिया अगमवक्तायाथाय् थथे धाय्‌के छ्वल, “जिमिगु निंतिं परमप्रभु झी परमेश्‍वरयात प्रार्थना यानाब्‍यु।”
4 अबलय् तक यर्मिया मनूतय् दथुइ वयेगु वनेगु यानाच्‍वन, छाय्‌धाःसा वयात झ्‍यालखानाय् तःगु मदुनि। 5 अबलय् मिश्रयाम्‍ह जुजु फारोया सेना मिश्र देशं पिहां वःगु खः। थ्‍व खँ न्‍यनाः यरूशलेमयात घेरय् यानाच्‍वंपिं बेबिलोनी सेना यरूशलेमं लिचिल।
6 यर्मिया अगमवक्तायाथाय् परमप्रभुयागु थ्‍व वचन वल, 7 “परमप्रभु, इस्राएलयाम्‍ह परमेश्‍वरं थथे धयादी – छन्‍त जिथाय् न्‍यनेत छ्वयाहःम्‍ह यहूदाया जुजुयात थथे धा, ‘छन्‍त ग्‍वाहालि यायेत वःगु फारोया सेना हाकनं मिश्रय् हे लिहांवनी। 8 अले बेबिलोनीत लिहां वयाः थ्‍व शहरय् हमला याइ। इमिसं थुकियात त्‍याकाकाइ अले मिं नकाबी।’
9 “परमप्रभुं थथे धयादी, ‘बेबिलोनीत धात्‍थें हे जिमित त्‍वःतावनी’ धइगु मतिइ तयाः छिमिसं थःत ध्‍वंलाये मते। इमिसं त्‍वःतावनी मखु। 10 छिपिंलिसें ल्‍वाइपिं बेबिलोनीतय्‌गु फुक्‍क सेनायात छिमिसं त्‍याकल धाःसां अले इमि घाःपाः जूपिं जक पालय् ल्‍यनाच्‍वन धाःसां इपिं घाःपाः जूपिं वयाः थ्‍व शहरयात मिं नकाबी।”
यर्मियायात कुंगु
11 फारोया सेना लिक्‍क वयाच्‍वंगुलिं बेबिलोनी सेना यरूशलेम त्‍वःतावन। 12 उकिं थःगु परिवारया सम्‍पत्तिपाखें थःगु भाग कायेत यर्मिया बेन्‍यामीनया लागाय् वनेत यरूशलेम शहरं पिहां वन। 13 तर व बेन्‍यामीनया ध्‍वाखाय् थ्‍यंबलय् हनन्‍याहया छय्, शेलेम्‍याहया काय् ध्‍वाखाया पिवाःतय् कप्‍तान यिरियाहं यर्मियायात ज्‍वनाः थथे धाल, “छ बेबिलोनीतय्‌थाय् बिस्‍युं वनेत्‍यंगु खः।”
14 यर्मियां धाल, “थ्‍व खः हे मखु। जि बेबिलोनीतय्‌थाय् बिस्‍युं वनेत्‍यनागु मखु।” तर यिरियाहं वयागु खँ मन्‍यन। वं वयात ज्‍वनाः हाकिमतय्‌थाय् यंकल। 15 हाकिमत यर्मिया खनाः तंचाल, अले वयात दाये फक्‍व दायाः छ्यान्‍जे जोनाथनया छेँय् कुनातल। छाय्‌धाःसा इमिसं उगु छेँयात झ्‍यालखाना दय्‌कूगु खः।
16 इमिसं यर्मियायात जमिनया तःलय् च्‍वंगु कालकोठरीइ तयाबिल, अन व तःन्‍हु तक च्‍वन। 17 तःन्‍हु लिपा सिदकियाह जुजुं वयात सःतके छ्वत, अले थःगु दरबारय् यंकाः जुजुं सुं मदुगु थासय् वयात न्‍यन, “परमप्रभुपाखें छुं खँ दु ला?”
यर्मियां धाल, “दु, छितः बेबिलोनयाम्‍ह जुजुया ल्‍हातय् लःल्‍हाइगु जुइ।”
18 हाकनं यर्मियां सिदकियाह जुजुयात धाल, “जिं छितः वा छिकपिनि भारदारतय्‌त वा छिकपिनि प्रजायात छु यानागु दु धकाः छिं जितः कालकोठरीइ कुनादियागु? 19 ‘छितः व थ्‍व देशयात हमला यायेत बेबिलोनयाम्‍ह जुजु वइ मखु’ धकाः छितः अगमवाणी ल्‍हाःपिं छिकपिनि अगमवक्तात गन दु? 20 तर आः हे जिमि प्रभु महाराज, जिगु बिन्‍ति स्‍वीकार यानादिसँ। जितः जोनाथनया छेँय् हाकनं छ्वयादी मते। मखुसा जि अन सी।”
21 अले जुजु सिदकियाहया आज्ञां यर्मियायात पिवाःतय्‌गु चुकय् तल। अले शहरय् दक्‍व मरि सिमधःतले इमिसं वयात मरि छुइपिनिगु पसलं न्‍हियान्‍हिथं छपा छपा मरि बिइगु। थुकथं यर्मिया पिवाःतय्‌गु चुकय् च्‍वन।

- यर्मिया
- <
- 37
- >

✡37:1 ३७:१ २ राज २४:१७; २ इति ३६:१०

*37:1 ३७:१ ५९७ बि.सि.

© 2024 WBT